CELEX: 62009TN0322
Language: et
Date: 2009-08-14 00:00:00
Title: Kohtuasi T-322/09: 14. augustil 2009 esitatud hagi — Al-Faqih ja MIRA versus nõukogu ja komisjon

1.5.2010   
            
            
               ET
            
            
               Euroopa Liidu Teataja
            
            
               C 113/47
            
         14. augustil 2009 esitatud hagi — Al-Faqih ja MIRA versus nõukogu ja komisjon
   (Kohtuasi T-322/09)
   2010/C 113/77
   Kohtumenetluse keel: inglise
   
      Pooled
   
   
      Hagejad: Saad Al-Faqih ja Movement for Islamic Reform in Arabia (London, Ühendkuningriik) (esindajad: Barrister J. Jones ja Solicitor A. Raja)
   
      Kostjad: Euroopa Liidu Nõukogu ja Euroopa Komisjon
   
      Hagejate nõuded
   
   
               —
            
            
               tühistada täielikult või osaliselt nõukogu määrus (EÜ) nr 881/2002 (1), muudetud komisjoni määrustega (EÜ) nr 14/2005 (2), nr 492/2007 (3) ja nr 1190/2005 (4) ja/või tühistada komisjoni määrused nr 14/2005, nr 492/2007 ja nr 1190/2005 osas, milles need puudutavad hagejaid otseselt ja isiklikult; ja
            
         
               —
            
            
               mõista hagejate kohtukulud välja nõukogult ja/või komisjonilt.
            
         
      Väited ja peamised argumendid
   
   Käesolevas hagis paluvad hagejad EÜ artikli 230 alusel tühistada nõukogu määruse nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud, ning mida on muudetud komisjoni 5. jaanuari 2005. aasta määrusega (EÜ) nr 14/2005, 3. mai 2007. aasta määrusega nr 492/2007 ja 20. juuli 2005. aasta määrusega nr 1190/2005, ja/või tühistada komisjoni määrused nr 14/2005, nr 492/2007 ja 1190/2005 hagejaid puudutavas osas.
   Hagejad olid kantud ÜRO sanktsioonide komitee konsolideeritud loetellu, mis hõlmas Osama bin Ladeni, Al-Qaida võrgu ja Talibaniga väidetavalt seotud isikuid ja üksusi, kelle rahalised vahendid ja majandusressursid tuleb külmutada. Sellele tuginedes võttis Euroopa Komisjon vastu määrused (EÜ) nr 14/2005 ja 1190/2005, millega lisati hagejad nõukogu määruse (EÜ) nr 881/2002 I lisasse, mis sisaldab nende isikute, rühmituste ja üksuste loetelu, kelle rahalised vahendid ja majandusressursid EL-is külmutatakse. Esimest hagejat, S. Al-Faqihi puudutavas osas muudeti loetelu kannet hiljem komisjoni määrusega (EÜ) nr 492/2007.
   Hagejad põhjendavad hagi järgmiste väidetega:
   
                
            
            
               Hagejad väidavad, et nende rahaliste vahendite külmutamine, mis on ette nähtud vaidlustatud määrustega, rikub nende põhilisi inimõigusi, nimelt õigust olla ära kuulatud ja õigust tõhusale kohtulikule kaitsele, kuna ei nõukogu ega komisjon ei teavitanud neid põhjustest, millest lähtudes nad kanti nõukogu määruse (EÜ) nr 881/2002 I lisasse, ning neile ei ole saadetud tõendusmaterjali, mis õigustaks eripiirangute kehtestamist. Seetõttu ei ole hagejatel olnud võimalust ennast kaitsta ja loetellu kandmise otsuseid Euroopa Kohtus vaidlustada.
            
         
                
            
            
               Lisaks väidavad hagejad, et rikutud on nende õigust omandi kaitsele, kuna nende rahaliste vahendite külmutamisega määramata ajaks on mainitud õigust piiratud viisil, mis kujutab endast selle fundamentaalse inimõiguse ebaproportsionaalset ja lubamatut rikkumist.
            
         
      (1)  Nõukogu 27. mai 2002. aasta määrus (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud ja tunnistatakse kehtetuks nõukogu määrus (EÜ) nr 467/2001, millega keelustatakse teatavate kaupade ja teenuste eksport Afganistani, laiendatakse Afganistani rühmitusega Taliban seotud lennukeeldu ning rahaliste vahendite ja muude finantsallikate külmutamist (EÜT L 139, lk 9; ELT eriväljaanne 18/01, lk 294).
   
      (2)  Komisjoni 5. jaanuari 2005. aasta määrus (EÜ) nr 14/2005, millega 42. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud ja tunnistatakse kehtetuks nõukogu määrus (EÜ) nr 467/2001 (ELT L 5, lk 10).
   
      (3)  Komisjoni 3. mai 2007. aasta määrus (EÜ) nr 492/2007, millega 75. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud ja tunnistatakse kehtetuks nõukogu määrus (EÜ) nr 467/2001 (ELT L 116, lk 5).
   
      (4)  Komisjoni 20. juuli 2005. aasta määrus (EÜ) nr 1190/2005, millega 48. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud ja tunnistatakse kehtetuks nõukogu määrus (EÜ) nr 467/2001 (ELT L 193, lk 27).